استانبول او اسطنبول (تركى: İstanbul نطق: /isˈtambul/) هى مدينه تركيه بتعتبر من اهم المدن فى توركيا. بناها اليونانيين سنة 667 قبل الميلاد و سموها بيزنطه بقت مركز تجارى و استولى عليها الرومان سنة 196 بعد الميلاد. بقت عاصمه للامبراطوريه البيزنطيه واخدت اسم قسطنطينيه (كونوستانتينوپوليس Κωνσταντινούπολις) على اسم الامبراطور قسطنطين الاول (330). اسم اصطنبول و اسطنبول اللى واضح انه مشتق من لفظ "كونستانتينوپول" Constantinople كان بيستخدمه المؤرخين فى العصر المملوكى قبل ظهور العثمانليه. من جهه تانيه استانبول لفظ يونانى مركب من كلمتين "استين بوليس" و معناه "فى المدينه". و ذكر المسعودى ان الروم سموها " بولن " و للتعبير عن انها دار ملكهم كانوا بيضيفوا " استن " فبيقولوا " استن بولن ". بعد ما غزاها الأتراك فى عهد السلطان العثمانلى محمد التانى المعروف بـ محمد الفاتح بقت عاصمة للامبراطوريه العثمانيه و مقر السلطان العثمانلى (الباب العالى) و اتسمت و اتلقبت بكذا اسم زى الاستانه اللى هى كلمه فارسيه معناها "العتبه" او "السرايا"، و استمبول، و دار السعاده، و دار الخلافه، و اسلامبول اللى مجرد تحريف لكلمة استمبول بالاستعمال و ماهياش لفظ مركب من "اسلام" و "بول".